Ziyolilar koʻchasi (Toshkent). Ziyolilar koʻchasi – Toshkent koʻchalaridan biri. Kichik xalqa yoʻlini Doʻrmon yoʻli bilan bogʻlaydi. Avval Volodárskiy koʻchasi, Polkovnik Asom Muhiddinov koʻchasi, Alloma koʻchasi kabi nomlari boʻlgan. Koʻchada ilmiy muassasalar joylashgan. Umumiy tavsifi. Koʻchaning hozirgi uzunligi 2,2 km. Yoʻllarning hozirgi kengligi 12,5 m, yon yoʻlaklar 3,5 m. Joylashuvi. Koʻcha Kichik xalqa yoʻlidan taxminan gʻarbiy-sharqiy yoʻnalishda Doʻrmon yoʻli koʻchasi tomon oʻtadi va ikkala ko'chani tutashtiradi (Doʻrmon yoʻli koʻchasi bilan kesishgandan keyin, ayni yoʻnalishda Moʻminov koʻchasi davom etadi). Yoʻnalishning koʻp qismida shimolga biroz qiyalagan boʻlib, Doʻrmon yoʻli koʻchasi bilan kesishishdan sal oldin shimoli-sharqqa buriladi. "Ismoilota, Sayram, Qalandar koʻchalari, Qalandar oʻtish yoʻli" bilan kesishib, chorrahalar hosil qiladi. Toshkent-Moskva (koʻprik qurilgan) va Toshkent-Xoʻjakent temir yoʻl liniyalari hamda Salor kanalini kesib oʻtadi. Koʻchaning sharqiy chekkasi "Mirzo Ulugʻbek maydoni" bilan tutashadi. Tarixi. Koʻcha 1955-yilda paydo boʻlgan. Qayta qurishdan oldin u gʻarbda Toshkent-Xoʻjakent temir yoʻliga qadar ("Shahriobod" toʻxtash punkti hududida)gacha yetib borardi. 1992-yil 25-dekabrda (169-son qaror) Oʻzbekistondagi birinchi harbiy shifokor sharafiga "polkovnik Asom Muxiddinov koʻchasi" (avval "Volodarskiy koʻchasi" deb atalgan) deb oʻzgartirildi. 2007-yilda koʻcha keng koʻlamli rekonstruksiya qilindi. Kichik halqa yoʻli bilan bogʻlanish hisobiga uzunligi oshirildi va uning yoʻli kengaytirildi, butun koʻcha boʻylab piyodalar yoʻlaklari yaratildi. Kichik halqa yoʻli yaqinida kengaytirilgan koʻcha boʻylab Toshkent-Moskva temir yoʻl liniyasini olib oʻtish uchun 16,5 m uzunlikdagi koʻprik-yoʻl oʻtkazgich qurildi. Soʻngra qoʻshni hududni obodonlashtirish va koʻkalamzorlashtirish ishlari olib borildi. 2007-yil 2-avgustdagi 595-son qarori bilan "Alloma koʻchasi" nomi berilgan, lekin 2007-yil 21-sentyabrda 820-son qarorga binoan zamonaviy koʻcha – Ziyolilar koʻchasiga oʻzgartirildi. Har ikkala nomni qabul qilishda koʻcha boʻylab joylashgan ilmiy muassasalarning koʻpligi sabab boʻldi. Diqqatga sazovor joylari. Koʻchada bir qavatli va koʻp qavatli yakka tartibdagi binolar, shuningdek, noturar joy binolari joylashgan. Ziyolilar koʻchasida Oʻzbekiston Respublikasi Fanlar akademiyasining Tarix, Til va adabiyot, Falsafa va huquq, Sharqshunoslik institutlari joylashgan. 2014-yilda Tarix instituti hamda Til va adabiyot instituti binolari Toshkent shahrida tashkil etilgan Inha universitetining (Koreya Respublikasi) Toshkent filialiga berildi. Bundan tashqari, koʻcha boʻylab Markaziy harbiy gospital, Kartografiya zavodi, 5-bolalar kasalxonasi, Fuqarolik ishlari boʻyicha Toshkent shahar sudi, tashkilotlar, sanoat korxonalari, umumiy ovqatlanish shaxobchalari joylashgan. Bir qator binolarda chakana savdo nuqtalari mavjud. Jamoat transporti. 2013-yil holatiga koʻra 50-sonli avtobus yoʻnalishi butun Ziyolilar koʻchasi boʻylab harakatlangan, bundan tashqari 57 va 181-mikroavtobuslar koʻchaning ayrim qismlari boʻylab oʻtgan.